ส่วนที่ 1

ข้อมูลสรุป (Executive Summary)

บริษัท เอเชียน มารีน เซอร์วิสส์ จำกัด (มหาชน) ประกอบกิจการซ่อมเรือและต่อเรือ
รวมถึงกิจการก่อสร้างงานทางวิศวกรรมอื่นๆ เช่น การสร้างแท่นขุดเจาะน้ำมัน การทำสะพานเหล็ก
เป็นต้น มีผู้ถือหุ้นรายใหญ่คือ กลุ่มตัณฑ์ไพบูลย์ (ดำเนินธุรกิจขนส่งและให้บริการทางน้ำภายใต้ชื่อ
“ซีทราน”), กลุ่มผาณิตวงศ์ (ดำเนินธุรกิจในภาคอุตสาหกรรม) และกลุ่มธนาคารไทยพาณิชย์
บริษัทได้รับการรับรองคุณภาพมาตรฐาน ISO 9002 จาก Lloyd’s Register Quality
Assurance ครอบคลุมทั้งด้านการต่อเรือ และการซ่อมเรือในปี 2544 (เพิ่มเติมจากปี 2543
ซึ่งได้รับการรับรองคุณภาพเฉพาะด้านเรือต่อใหม่)

สภาพการแข่งขันภายในอุตสาหกรรมค่อนข้างสูงเนื่องจากอู่เรือในประเทศมีจำนวนมาก
และอู่ต่างประเทศใช้กลยุทธ์ปรับลดราคาเนื่องจากต้นทุนแรงงานต่ำและบางประเทศไม่ต้องเสียภาษีนำเข้า
อย่างไรก็ตามบริษัทมีศักยภาพในการแข่งขันสูงกว่าคู่แข่งในประเทศ
เนื่องจากบริษัทให้บริการครบวงจรทั้งซ่อมและต่อเรือประกอบกับตั้งอยู่ในทำเลดีใกล้อ่าวไทย
นอกจากนี้บริษัทยังเป็นอู่เรือที่ได้การรับรองมาตรฐาน ISO 9002 ทั้งด้านการซ่อมและต่อเรือ
อีกทั้งบริษัทมีกลยุทธ์ในการแข่งขันโดยเน้นคุณภาพการผลิตและบริการ การส่งมอบตรงเวลา
และระบบสารสนเทศที่ทันสมัยและการบริหารที่มีมาตรฐานทัดเทียมกับต่างประเทศ
ลูกค้าของบริษัทมีทั้งหน่วยงานราชการและเอกชน ทั้งในและต่างประเทศ
โดยส่วนใหญ่เป็นการติดต่อกับลูกค้าโดยตรงและจากการประมูล

ในการดำเนินธุรกิจบริษัทมีความเสี่ยงด้านอัตราแลกเปลี่ยน
เนื่องจากมีการนำเข้าวัตถุดิบจากต่างประเทศ
แต่บริษัทมีนโยบายป้องกันความเสี่ยงโดยการซื้อขายเงินตราต่างประเทศล่วงหน้า
นอกจากนี้บริษัทมีความเสี่ยงเรื่องที่ดินซึ่งเป็นที่ตั้งของบริษัทในปัจจุบันที่บริษัทย่อยได้เช่าช่วงจากชุมนุมสหกรณ์การเกษตรแห่งประเทศไทย
แต่บริษัทมีความสัมพันธ์อันดีกับผู้ให้เช่าจึงคาดว่าจะมีโอกาสในการต่อสัญญาเช่าสูง
เมื่อสัญญาเช่าปัจจุบันสิ้นสุด

จากการวิเคราะห์ฐานะทางการเงินในปี 2544 พบว่า สินทรัพย์รวมของบริษัทในปี 2544
ลดลงจากปี 2543 จำนวน 231 ล้านบาท คิดเป็นลดลงร้อยละ 31
ส่วนใหญ่เนื่องจากลูกหนี้การค้าสุทธิลดลง เนื่องจากในปี 2544 บริษัทได้รับการชำระหนี้จาก

ลูกหนี้โครงการเรือตรวจการณ์ปืน ประกอบกับบริษัทมีนโยบายการติดตามหนี้ที่เข้มงวด
ในส่วนผลการดำเนินงาน บริษัทมีผลขาดทุนสุทธิจำนวน 15 ล้านบาท ลดลงจากขาดทุนปี 2543
จำนวน 159 ล้านบาท หรือลดลงร้อยละ 91 เนื่องจากในปี 2543
มีต้นทุนจากโครงการเรือตรวจการณ์ปืนซึ่งในปี2544 ไม่มีภาระต้นทุนนี้
นอกจากนี้บริษัทได้รับเงินชดเชยการขาดทุนอัตราแลกเปลี่ยนจากโครงการณ์เรือตรวจการณ์ปืนของกองทัพเรือจำนวน
83 ล้านบาท
และได้ตั้งสำรองค่าใช้จ่ายค่าปรับการส่งมอบล่าช้าจากโครงการเดียวกันเป็นเงินจำนวน 54
ล้านบาท แม้ว่าบริษัทจะไม่มีรายได้จากการต่อเรือในปีนี้ แต่รายได้จากการซ่อมเรือได้เพิ่มขึ้นร้อยละ
10 จากปีก่อน อันเป็นผลมาจากการปรับกลยุทธ์ทางการตลาด

ทั้งนี้บริษัทคาดว่ารายได้ในปี 2545 จะเพิ่มขึ้นอย่างต่อเนื่อง
ประกอบกับรายได้จากโครงการต่อเรือใหม่ที่ กำลังติดตามกับลูกค้าทั้งภาครัฐและเอกชนอีกหลายราย
นอกจากนี้บริษัทได้มีการวิจัยและพัฒนาการออกแบบเรือต่างๆ
เพื่อสนองความต้องการของลูกค้าได้หลากหลายมากขึ้น
ในขณะเดียวกันอุตสาหกรรมการซ่อมและต่อเรือในอนาคตมีแนวโน้มที่ดีขึ้น
เนื่องจากภาวะเศรษฐกิจที่คาดว่าจะเริ่มฟื้นตัวชัดเจนในปีหน้าจะทำให้ปริมาณขนส่งสินค้าทางทะเลเพิ่มขึ้น
ส่งผลให้มีความต้องการเรือสินค้าเพิ่มขึ้นทั้งในกลุ่มผู้ประกอบการในประเทศและต่างประเทศ
ประกอบกับรัฐบาลได้เล็งเห็นศักยภาพของอู่เรือไทยจึงได้ปรับนโยบายและส่งเสริมสนับสนุนอู่เรือไทยในการต่อเรือราชการมากขึ้น
เพื่อลดการนำเข้าเรือจากต่างประเทศ
ปัจจัยที่ได้กล่าวมาข้างต้นจะทำให้บริษัทสามารถกอบกู้ภาวะการขาดทุนสะสมให้มีผลประกอบการที่ดีขึ้นได้ในอนาคต